**Sinussa kiinni** (ransk. *Contre toi*) on vuonna 2010 ensi-iltansa saanut ranskalainen psykologinen jännitysdraamaelokuva, jonka on käsikirjoittanut ja ohjannut Lola Doillon. Elokuvan pääosia näyttelevät Kristin Scott Thomas tohtori Anna Cooperina ja Pio Marmaï Yann Ochbergina. Se kertoo siepatusta kirurgista (Scott Thomas), jolle kehittyy Tukholma-syndrooma sieppaajaansa (Marmaï) kohtaan.

Juoni
-----

Nuori Yann Ochberg (Pio Marmaï) menettää vaimonsa ja lapsensa keisarileikkauksessa ja surun sokaisemana kostaa sieppaamalla ja lukitsemalla kellariin leikkauksen suorittaneen kirurgin, keski-ikäisen ja yksinasuvan tohtori Anna Cooperin (Kristin Scott Thomas). Sieppaajan ja hänen uhrinsa välille alkaa kuitenkin kehittyä muutaman päivän aikana voimakas mutta monimutkainen tunneside.

Näyttelijät
-----------

|  |  |  |
| --- | --- | --- |
|  Kristin Scott Thomas  | … |  tohtori Anna Cooper
  |
|  Pio Marmaï  | … |  Yann Ochberg
  |
|  Jean-Philippe Écoffey  | … |  poliisi
  |
|  Marie-Sohna Condé  | … |  Caroline
  |
|  Marie-Christine Orry  | … |  vastaanottovirkailija
  |
|  Vinciane Millereau  | … |  Milène
  |
|  Jean-Louis Tribes  | … |  Michel
  |
|  Sophie Fougère  | … |  poliisi
  |

Tuotanto
--------

Kun Lola Doillon kirjoitti elokuvan käsikirjoitusta, hän ei voinut olla ajattelematta ketään muuta kuin Kristin Scott Thomasia naispääosaan. Doillon ei uskonut hetkeäkään, että Scott Thomas ottaisi roolin vastaan, mutta kun hän lähetti Scott Thomasille käsikirjoituksen, jonka luettuaan tämä otti roolin hyvin nopeasti vastaan. Scott Thomas kertoi halunneensa tehdä elokuvan nuoren naisohjaajan, jolla on jotain kerrottavaa naisista, kanssa. Hän myös kertoi käsikirjoituksen olleen mielenkiintoinen monella eri tasolla ja halunneensa työskennellä Doillonin kanssa.

Elokuvan kuusiviikkoiset kuvaukset alkoivat 27. heinäkuuta 2009. Elokuvan työnimenä oli *Sous ton emprise*, ja sen kuvauspaikkoina olivat Angoulême ja Pariisi. Kahden miljoonan euron budjetilla tuotetun elokuvan tuotantoyhtiöinä olivat Ce Qui Me Meut ja Origami Films.

Julkaisu ja vastaanotto
-----------------------

*Sinussa kiinni* sai ensi-iltansa lokakuussa pidetyillä vuoden 2010 Lontoon elokuvajuhlilla Britanniassa. Ranskassa elokuva kilpaili vuoden 2010 Réunionin elokuvajuhlilla ennen kuin se sai teatteriensi-iltansa 2. helmikuuta 2011. Mars Distribution oli sen teatterilevittäjänä Ranskassa, missä se sai teatterilevityksensä aikana 31 572 katsojaa ja tuotti 118 105 dollaria. Maailmanlaajuisesti elokuva tuotti 3,6 miljoonan dollarin lipputulot.

*Sinussa kiinni* on saanut elokuvakriitikoilta vaihtelevia arvioita. Rotten Tomatoes -sivuston mukaan 64 prosenttia kriitikoista on antanut elokuvalle myönteisen arvosanan 5,7/10 keskiarvolla. Keskiarvo perustuu 14 arviointiin, joista yhdeksän oli "tuoreita" ja viisi "mätiä". 216 käyttäjästä 31 prosenttia on antanut elokuvalle myönteisen arvosanan 2,9/5 keskiarvolla. Internet Movie Databasen 629 käyttäjää on antanut elokuvalle keskiarvon 5,4/10.

*Sinussa kiinni* julkaistiin Ranskassa DVD:lle 6. heinäkuuta 2011. Suomessa Atlantic Film Oy julkaisi elokuvan DVD:lle ja blu-raylle 15. helmikuuta 2012.

Lähteet
-------

1. 1 2 3 4 5  CONTRE TOI *AlloCiné*. Viitattu 28.7.2018. (ranskaksi)
2. 1 2 3 4 5  CONTRE TOI *JP’s Box-Office*. Viitattu 28.7.2018. (ranskaksi)
3. ↑  In Your Hands (2010) *Allmovie.com*. AllMovie. Viitattu 28.7.2018. (englanniksi)
4. 1 2  Contre toi dossier de presse (PDF) *UniFrance*. Viitattu 28.7.2018. (ranskaksi)
5. ↑  contre toi *Cité internationale de la bande dessinée et de l’image*. La Cité internationale de la bande dessinée et de l’image. Viitattu 28.7.2018. (ranskaksi)
6. ↑  Lyus, Jon: BFI London Film Festival 2010 Full Line Up & Dates Announced *Heyuguys.com*.  8.9.2010. Viitattu 28.7.2018. (englanniksi)
7. ↑  Les films du Festival 2010 *Festivalfilmreunion.net*. Festival du Film de la Réunion. Viitattu 28.7.2018. (ranskaksi)
8. ↑  IN YOUR HANDS (CONTRE TOI) (2010) *Rotten Tomatoes*. Fandango. Viitattu 28.7.2018. (englanniksi)
9. ↑  Sinussa kiinni (2010) *IMDb.com (Internet Movie Database)*. IMDb.com, Inc. Viitattu 28.7.2018. (englanniksi)
10. ↑  Sinussa Kiinni *Discshop.fi*. Discshop Alandia Oy. Viitattu 28.7.2018. (suomeksi)
11. ↑  Sinussa Kiinni (Blu-ray) *Discshop.fi*. Discshop Alandia Oy. Viitattu 28.7.2018. (suomeksi)

Aiheesta muualla
----------------

* *Sinussa kiinni* AlloCinéssä (ranskaksi)